text: Coutinho canvia de dorsal i serà el nou '7' del Barça
  El Barça ha anunciat la modificació del dorsal de Philippe Coutinho. El brasiler, que va arribar al Camp Nou durant l'últim mercat de fitxatges d'hivern, canvia el '14' pel '7' i hereta un número que han lluït futbolistes com Saviola, Villa o Figo, entre d'altres.
  El canvi es produeix després de l'intent frustrat del club blaugrana d'incorporar Antoine Griezmann. En el moment en què Coutinho va firmar pel conjunt culer, Bartomeu estava negociant el fitxatge del futbolista francès de cara l'actual finestra del mercat. Al final, el davanter va triar quedar-se a l'Atlètic de Madrid i el '7' ha quedat sense amo. L'extrem de 26 anys ha assumit la responsabilitat i deixarà de portar el '14' que ha vestit durant els seus primers mesos a Barcelona.
  Coutinho agafarà el relleu d'Arda Turan com a nou '7' del Barça i intentarà engrandir la llegenda que acompanya una xifra que va lluir Carles Rexach durant força temps.
  Aquests són tots els portadors d'aquest número des que hi ha un dorsal fix (a partir de la temporada 1995/96): Luis Figo (1995-2000), Alfonso Pérez (2000-2001), Javier Saviola (2001-2004), Henrik Larsson (2004-2006), Eidur Gudjohnsen (2006-2010), David Villa (2010-2013), Pedro Rodríguez (2013-2015) i Arda Turan (2015-2018).